作者:羅貫中
標題:宋太祖龍虎風雲會・滾繡球
內容:既然主四海為一人，必須正三綱謹五常。寡人呵，幼年間廣習槍棒，恨未曾登孔子門牆。《尚書》是幾篇？(普雲)《尚書》者上古《三墳》《五典》，洪荒莫考。夫子斷自唐虞，以典、謨、訓、誥、誓、命六體，皆堯、舜、湯、禹、文、武授受之心法。孔安國斷為五十八篇，帝王治世之書也。(正末唱)毛詩共幾章？(普雲)夫詩者，古人吟詠性情之大節。有風、雅、頌三經，賦、比、興三緯。詩有三千，夫子刪為三百十一篇，善以為勸，惡以為戒。(正末雲)《禮記》主意如何？(普雲)夫《禮記》乃漢儒所撰述，雜錄古禮之義。蓋六經之用，禮實為先；治人事神，無非以禮。日用之間，不可斯須少者。(正末唱)講《禮記》始知謙讓。《春秋》主意如何？(普雲)《春秋》以褒貶為辭，敦典庸禮，命德討罪，世道之興亡可鑑。(正末唱)論《春秋》可鑑興亡。(普雲)陛下法宗堯、舜、禹、湯、文、武，方為聖主。(正末唱)朕待學禹湯文武宗堯舜，(普雲)臣有愧於古之賢相也。(正末唱)卿可繼房杜蕭曹立漢唐，燮理陰陽。